Groot kommer oor aantal poste by Gautengse skole | Maroela Media
Groot kommer oor aantal poste by Gautengse skole
Hoofde van die meeste hoërskole in Gauteng sit met hulle hande in die hare omdat hulle inderhaas moet rondskarrel om te verseker dat hulle al hulle onderwysers vir 2018 kan behou en bekostig.
Sowat 90% van die openbare hoërskole in die provinsie het 'n week voor die skole vir die jaar sluit kennis van die Gautengse onderwysdepartement ontvang dat hulle nie al die posvoorsienings sal kry waarvoor hulle aansoek gedoen het nie. Die departement het ook die posvoorsiening vir instelling van Afrika-tale by laerskole gestaak en hoofde versoek om nie die poste te vul nie.
Van die hoërskole verloor tot ses poste wat nou nie meer deur die departement gefinansier sal word nie. Onderwyskenners meen dit kan die skole se funksionaliteit beïnvloed en sal 'n negatiewe uitwerking op die gehalte van onderrig by die skole hê.
"Dit plaas die skole in 'n baie moeilike posisie, want hulle begrotingsvergaderings is klaar afgehandel en nou moet hulle skielik vir nuwe poste beplan," het Etresia Raubenheimer, provinsiale verteenwoordiger vir die Suid-Afrikaanse Onderwysunie (SAOU), aan Maroela Media gesê.
Sy het ook bevestig dit is besonder laat om dié soort kennisgewing nou aan die hoofde te verskaf. "Volgens die Skolewet moet posvoorsienings reeds op 30 September aan die skole voorsien word, maar die departement sal sê dit is vakbonde se skuld omdat die posvoorsiening eers só laat plaasgevind het. Ons het die eerste posvoorsiening afgekeur, want daar was toe nog minder poste vir die skole begroot."
Die posvoorsiening vir Gauteng was 56 741 onderwysers vir openbare skole en dit is nou met slegs 615 onderwysposte verhoog vir die komende jaar.
Raubenheimer het gesê die onderwysdepartement se toewysings hou eenvoudig nie tred met die groeiende leerdergetalle by skole nie.
Sy reken die departement is finansieel in die knyp vandaar die drastiese besnoeiing aan die toewysing van personeel by die skole.
"Ek het 'n bietjie begrip vir die departement. Daar is 'n groot invloei van leerders na Gauteng. Sommige kom selfs van die Oos-Kaap om hulle skoolloopbane in die provinsie te voltooi, maar die geld vloei ongelukkig nie saam met hulle nie.
"Die departement vir basiese onderwys reken ook tot 40 000 gr. 1- en 40 000 gr. 8-leerders moet nog plek in 2018 in skole vind en die meeste hiervan is in Gauteng.
"Daar is ekstra poste geskep, maar dit is te min en selfs met die hersiene posvoorsiening bly skole verloor," het Raubenheimer gesê.
Dit kan groter klasse in 2018 by die meeste hoërskole in Gauteng beteken. "Ons sien dat groter klasse ongelukkig swakker dissipline en onderrig van swakker gehalte beteken. Hoe meer kinders daar in 'n klas is, hoe minder aandag kan 'n onderwyser aan elke leerder gee."
Volgens haar is die enigste ligpunt in die saak tot dusver dat die departement 'n memorandum aan die hoërskole gestuur het waarin hulle vra dat skole nie 'n afleggingsproses sal begin nie.
"Onderwysers verloor nie hulle poste nie, die onderwysdepartement plaas hulle gewoonlik net na 'n ander skool oor, maar dit bly 'n emosionele proses. Ek kan net dink hoe onseker onderwysers in hierdie stadium moet voel as hulle nie verseker is van hulle werk of weet waar hulle volgende jaar sal werk nie. Gelukkig is die proses vir eers heeltemal uitgestel."
Raubenheimer het bygevoeg die skole kan appelleer teen die posvoorsienings wat aan hulle toegewys is, maar selfs al sou hulle die hele proses volg, twyfel sy of hulle wel al die poste sal kry wat hulle aangevra het.
Maroela Media het die Gautengse onderwysdepartement genader vir kommentaar. Steve Mabona, die departement se woordvoerder, het gesê hy kan nie telefonies op die kwessie reageer nie. Hy het versoek dat die vrae hieroor aan hom ge-e-pos word. Maroela Media het ten tyde van plasing nog nie kommentaar hieroor ontvang nie.
Gauteng departement van onderwys hoërskool onderwys SAOU
Landbou gee hupstoot vir ekonomie
Nigeriese pastoor, makkers in hof
Lewis glo hy kan Max nou lees
Tekenend van n wanfunksionele departement.
Dit is reg so sit 60 kinders in een klas
In 'n ander berig word daar swaar daarop gehamer deur die Dept van onderwys dat rapporte nie weerhou mag word weens agterstallige skoolfonds nie. Skoolfonds betaal BL poste se salarisse. Ook is die Dept 'top heavy' vreeslike spul amptenare wat groot salarisse verdien maar nie veel beteken nie dan is daar op grondvlak nie geld vir onderwysers nie.
Het dit nie dalk te make met die hoop geld wat gesoek word vir gratis universiteite? Die tydsbetekening pas in by die soeke na baie geld. Die wat so amok maak op kampusse is alreeds dom en nou nog hierdie gatslag vir skole. 60 kinders in n klas is ons voorland.
Vra hom . . .
Vra hom, hy sal definitief weet want hy weet en kan goeie beplanning doen maar waar is hy nou? Ja, Lesufi . . .